b"\n_START_ARTICLE_\nOstrob\xc3\xb2tnia\n_START_SECTION_\nDivisi\xc3\xb3 administrativa\n_START_PARAGRAPH_\nEl territori de l'antiga Ostrob\xc3\xb2tnia \xc3\xa9s repartit actualment entre la prov\xc3\xadncia de Lap\xc3\xb2nia, la prov\xc3\xadncia d'Oulu i Finl\xc3\xa0ndia Occidental.\n_START_SECTION_\nHist\xc3\xb2ria\n_START_PARAGRAPH_\nLa primera pres\xc3\xa8ncia humana a Ostrob\xc3\xb2tnia data del 120.000 aC, un antic assentament prop de Kristinestad, probablement aixoplug\xc3\xa0 homes de Neanderthal abans de la glaciaci\xc3\xb3. Els \xc3\xa9ssers humans moderns van arribar fa uns 9000 anys, tan aviat com la capa de gel va desapar\xc3\xa8ixer i la terra s'havia elevat prou sobre el nivell del mar. _NEWLINE_Durant l'Edat del Bronze i l'Edat de Ferro s'hi form\xc3\xa0 una societat d'economia agr\xc3\xa0ria al sud d'Ostrob\xc3\xb2tnia, mentre que l'economia tradicional de cacera va sobreviure molt m\xc3\xa9s temps a l'interior i nord. Durant l'antiga Edat Mitjana, els colons de Su\xc3\xa8cia habitaven la franja costanera del sud i Ostrob\xc3\xb2tnia Central, formant unitats administratives sota dominaci\xc3\xb3 sueca. La corona sueca establ\xc3\xad Korsholm com a centre administratiu. Al mateix temps, gran part del territori van ser colonitzats per colons finlandesos de Savonia. Al segle XVI, els assentaments finlandesos i l'agricultura havien arribat a la costa septentrional i oriental del Golf de B\xc3\xb2tnia (al nord de Kalajoki). Aix\xc3\xb2 va donar lloc a greus enfrontaments amb els cristians ortodoxos carelians, que van rebre el suport dels seus sobirans de R\xc3\xbassia. Al llarg de finals del segle XVI, tots dos b\xc3\xa0ndols eren empescats en una constant guerra de desgast contra la poblaci\xc3\xb3 civil, encara que tamb\xc3\xa9 hi va haver per\xc3\xadodes de pau. Per exemple, a l'hivern de 1590, els homes d'Ii i Liminka van assaltar el monestir de Petxenga a l'Oce\xc3\xa0 \xc3\x80rtic, i com a resposta els carelians arrasaren Ii i Liminka. La guerra va decaure a poc a poc despr\xc3\xa9s del Tractat de Tyavzino de 1595._NEWLINE_Durant les \xc3\xbaltimes etapes de la guerra, la corona sueca havia estacionat tropes regulars a la prov\xc3\xadncia per ajudar a la poblaci\xc3\xb3 en la defensa. Aix\xc3\xb2 estava en marcat contrast amb la pr\xc3\xa0ctica anterior en la qual la prov\xc3\xadncia havia estat responsable de la seva pr\xc3\xb2pia defensa. Despr\xc3\xa9s de la guerra, els ostrobotnians es van revoltar contra l'estacionament de soldats regulars suecs a la prov\xc3\xadncia, provocant l'anomenada Guerra dels Garrots, l'\xc3\xbaltim aixecament camperol en la hist\xc3\xb2ria de Finl\xc3\xa0ndia. La guerra result\xc3\xa0 ser una p\xc3\xa8rdua devastadora per als camperols i va marcar el final definitiu de la prov\xc3\xadncia com a entitat semi-independent, a la frontera no reglamentada._NEWLINE_Les primeres ciutats d'Ostrob\xc3\xb2tnia es van establir al segle XVII, i assoliren un fort protagonisme gr\xc3\xa0cies a l'exportaci\xc3\xb3 del quitr\xc3\xa0 dels pins, essencial per al manteniment dels vaixells de fusta de l'\xc3\xa8poca. La Gran Guerra del Nord va ser el punt m\xc3\xa9s baix en la hist\xc3\xb2ria de la prov\xc3\xadncia, que va ser ocupada el 1714-1721 per les tropes russes, juntament amb la resta de Finl\xc3\xa0ndia. A Ostrob\xc3\xb2tnia, les tropes russes es dedicaren a la creaci\xc3\xb3 d'una \xc3\xa0mplia franja de terra de ning\xc3\xba entre els territoris ocupats de Finl\xc3\xa0ndia i Su\xc3\xa8cia. Especialment, el nord d'Ostrob\xc3\xb2tnia va perdre una quarta part de la seva poblaci\xc3\xb3 a causa de la devastaci\xc3\xb3 de la guerra. _NEWLINE_El 1809 Ostrob\xc3\xb2tnia es va separar de Su\xc3\xa8cia juntament amb la resta de Finl\xc3\xa0ndia."